P r e d k l a d a c i a   s p r á v a

	V súvislosti s novelizácou štvrtej hlavy Ústavy Slovenskej republiky sa vytvárajú ústavné predpoklady pre konštituovanie druhého stupňa územnej samosprávy. Obec a vyšší územný celok sú samostatnými územnými a správnymi celkami Slovenskej republiky, pričom podrobnosti ustanovuje zákon o obecnom zriadení a návrh zákona o samospráve vyšších územných celkov. Uvedené zákony vo svojich ustanoveniach rámcovo upravujú financovanie, postavenie rozpočtov a rozhodovacie právomoci orgánov územnej samosprávy pri zostavovaní, schvaľovaní, kontrole rozpočtu a záverečného účtu obce a vyššieho územného celku  s tým, že podrobnosti o pravidlách rozpočtového hospodárenia, vzťahov k štátnemu rozpočtu upravuje osobitný zákon, ktorým je zákon o rozpočtových pravidlách.

	Postup realizácie koncepcie decentralizácie a modernizácie verejnej správy predpokladá novelizáciu zákona o rozpočtových pravidlách. Návrh novely zákona o rozpočtových pravidlách  vytvára právne a ekonomické podmienky pre realizáciu procesu decentralizácie financií a zabezpečuje jednotnú úpravu pravidiel hospodárenia s prostriedkami rozpočtov územných samospráv. Ďalším dôvodom novelizácie rozpočtových pravidiel sú navrhované zmeny v štruktúre orgánov verejnej správy predovšetkým konštituovaním samosprávy vyšších územných celkov a ich právna úprava v novele Ústavy Slovenskej republiky prijatej ústavným zákonom  č. 90 zo 17. marca 2001. 
 
	Návrh zákona bol predložený na medzirezortné pripomienkové konanie. Vyhodnotenie pripomienkového konania je uvedené v samostatnej časti materiálu. Návrh zákona  sa na rokovanie vlády predkladá bez rozporov s ministerstvami a ústrednými orgánmi štátnej správy. 

	Predložený návrh zákona prerokovala Rada vlády Slovenskej republiky pre verejnú správu dňa 11. júna 2001 a Legislatívna rada vlády Slovenskej republiky dňa 12. júna 2001. Uvedené poradné orgány  odporučili vláde návrh zákona prerokovať a schváliť po zapracovaní pripomienok prijatých na svojich rokovaniach. V predloženom novom znení návrhu zákona sú pripomienky zapracované.    

	V návrhu uznesenia vlády Slovenskej republiky sa navrhuje zmeniť znenie úlohy D.2 uznesenia vlády č. 969/2000 k návrhu legislatívneho zámeru návrhu zákona, ktorým sa mení a dopĺňa zákon Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov, podľa ktorej má ministerka financií pripraviť a predložiť na rokovanie vlády návrh zásad nového systému financovania verejnej správy do 30.6.2001 a návrh riešenia do 31.12.2001.

	Uvedená úloha sa navrhuje preformulovať tak, aby jej zameranie smerovalo k posilneniu vlastných daňových príjmov územnej samosprávy a k príprave samostatných rozpočtových pravidiel pre územné samosprávy. Súčasne sa termín úlohy prispôsobuje etapizácii reformy verejnej správy a fiškálnej decentralizácie. Ďalej sa vytvárajú predpoklady pre aktívny vstup predstaviteľov novokonštituovaných vyšších územných celkov a predstaviteľov miest a obcí do procesu prípravy nových princípov  a pravidiel financovania a rozpočtového hospodárenia územných samospráv po získaní poznatkov z aplikačnej praxe pri uplatňovaní tohto zákona a zákonov o prenose kompetencií z orgánov štátu na územné samosprávy.